ITHOMO RĨA 23
Mabuku Maitũ Mandĩkagwo na Magataũrũo Atĩa?
Nĩguo twĩke ũrĩa wothe tũngĩhota kũhunjia “Ũhoro-Mwega” kũrĩ “ndũrĩrĩ ciothe na mĩhĩrĩga yothe na andũ a mĩario yothe na iruka ciothe,” tũcabaga mabuku na thiomi makĩria ma 750. (Kũguũrĩrio 14:6) Tũhotaga atĩa kũruta wĩra ũcio mũritũ ũguo? Tũũrutaga tũgĩteithĩrĩrio nĩ andĩki a kuuma mabũrũri matiganĩte na gĩkundi kĩa ataũri marĩ kĩyo
Ũhoro wambaga kwandĩkwo na rũthiomi rwa Gĩthũngũ. Kĩama Kĩrĩa Gĩtongoragia nĩkĩo kĩrũgamagĩrĩra wĩra wa Rũhonge rwa Wandĩki gĩikaro-inĩ giitũ kĩrĩa kĩnene. Rũhonge rũu nĩruo rũtabanagia wĩra wa andĩki arĩa marĩ gĩikaro-inĩ kĩrĩa kĩnene na wabici imwe cia honge. Gũkorũo na andĩki marĩ na ũũgĩ wa mĩthemba ĩtiganĩte nĩ gũtũhotithagia kwarĩrĩria maũndũ ma mĩthemba mĩingĩ marĩa mangĩgucĩrĩria andũ a mabũrũri maingĩ.
Ũhoro ũcio ũcokaga ũgatũmĩrũo ataũri. Thutha wa ũhoro ũrĩa mwandĩke kũrorũo na gwĩtĩkĩrĩka, ũtũmagwo na njĩra ya kompiuta kũrĩ ikundi cia ataũri thĩ yothe, arĩa maũtaũraga, makaũrora gũtigĩrĩra ndũrĩ mahĩtia na nĩ ũrathomeka wega. Nĩ mageragia mũno gũthuura ‘ndeto kana ciugo cia ma’ iria ingĩheana ũhoro ũcio ũrĩ Gĩthũngũ o ũguo ũrĩ na rũthiomi rwao.
Kompiuta nĩ itũmaga wĩra ũrutĩke na ihenya. Kompiuta ndĩngĩruta wĩra ũrĩa ũrutagwo nĩ andĩki na ataũri. Ĩndĩ, wĩra wao no ũrutĩke narua makĩria mangĩhũthĩra kompiuta gũcaria ciugo na gwĩka ũthuthuria. Aira a Jehova nĩ maathondekire mũtambo wa gũcaba mabuku na thiomi-nyingĩ (MEPS) ũrĩa ũhotithagia ũhoro mwandĩke kũhaarĩrio na thiomi magana maingĩ, ũgekĩrũo mbica na ũkahaarĩrio nĩguo ũcabwo.
Nĩkĩ gĩtũmaga tũrute wĩra ũcio wothe, o na harĩ thiomi iria ciaragio nĩ andũ ngiri nini tu? Tondũ Jehova endaga “andũ othe mahonokio na matuĩke a kũmenya ũhoro-wa-ma.”
Mabuku maitũ maandĩkagwo atĩa?
Nĩ kĩĩ gĩtũmaga tũtaũre mabuku maitũ na thiomi nyingĩ ũguo?
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn